En mand dumper døde dyr på Tylstrup Skole, og Lone blev noget overrasket, da hun fandt 15 døde mink i skolegården.

Nordjyllands Politi offentliggjorde tidligere i dag overvågningsbilleder af den mand, der i flere omgange har dumpet døde dyr i skolegården på Tylstrup Skole. I ly af mørket har han smidt døde mink og grisehoveder flere steder, hvor skolebørn leger. Hvem er han? Hvorfor har han gang i det makabre projekt? Og hvor får han dyrene fra? Det er nogle af de spørgsmål, Lone Maan Larsen stillede sig selv ved 6.30-tiden om morgenen den 15. maj. - Jeg var som altid ude at lufte min hund, Buster, og vi gik gennem skolegården, da han fik færten af noget. Han fik snuset sig frem til noget, der lå i en lyskasse. Straks ser jeg, at det er en død mink, fortæller Lone Maan Larsen, som har en fortid som minkavler. - Da vi gik videre, fandt vi flere strøet rundt omkring, og jeg tænker, at det er da noget ualmindeligt underligt noget. Dyrene lå hensmidt langs skolemuren, og i en sort plastpose var der en hel bunke døde mink. Hun får kontakt til personer i SFO'en, der var ved at gøre klar til at modtage de første skolebørn, og der bliver tilkaldt en pedel til at fjerne de døde dyr. - Vi måtte jo have dyrene væk. Det var jo ikke til at vide, om de var døde på grund af sygdom og derfor kunne være sundhedsskadelige. Og så var det jo synd, hvis et eller flere af børnene skulle se de døde dyr. I alt finder hun omkring 15 døde mink i skolegården. - Det får mig til at tænke, hvor alle de dyr kommer fra. Der må jo være nogen, der mangler dem. Dyr bliver ikke bare væk på en minkfarm, det ved jeg. Med de nylige fund af grisehoveder i skolegården er mysteriet endnu mere mystisk, mener hun. - Hvem er han? Hvor får han dyrene fra? Og hvorfor skal han absolut dumpe de døde dyr et sted, hvor skolebørn kan finde dem? Det er meget makabert, siger Lone Maan Larsen. Nordjyllands Politi offentliggjorde tidligere i dag overvågningsbilleder af manden, der lusker rundt i skolegården midt om natten. Først med en pose døde mink over skulderen og i anden omgang kører han rundt med en trillebør med fyldt grisehoveder, som bliver smidt i skolegården. Se overvågningsbillederne af gerningsmanden: Har man oplysninger, der kan føre til opklaring af mysteriet, skal man kontakte Nordjyllands Politi på 114.